Dua pekerja ditemui mati di geladak kapal
SIBU: Dua pekerja kapal ditemui dalam keadaan tidak sedarkan diri dalam ruangan di bawah kapal di Jalan Bukit Lan di sini, disahkan meninggal dunia oleh pasukan perubatan pagi tadi. Jurucakap Pusat Gerakan Operasi (PGO) Bomba Negeri Sarawak berkata, kedua-dua mangsa, lelaki warga tempatan, Kiam Ngit, 37, dan warga asing, Dhananth Koviri, 23, diberi bantuan hasil laporan daripada orang awam. Terdahulu, katanya, sepasukan anggota dari Balai Bomba dan Penyelamat (BBP) Sungai Merah digerakkan ke lokasi selepas menerima panggilan pada 10.30 pagi. “Sejurus sampai di lokasi, pasukan bomba yang lengkap berpakaian sut perlindungan diri (PPE) mendapati dua mangsa berada dalam keadaan tidak sedarkan diri di ruangan geladak bahagian bawah kapal berkenaan. “Pasukan penyelamat kemudian membawa kedua-dua mangsa ke pintu utama kapal dan menggunakan khidmat jengkaut milik syarikat bagi mengeluarkan mangsa,” katanya. Jurucakap itu berkata, mayat kedua-dua mangsa kemudian diserahkan kepada polis untuk tindakan lanjut dan dihantar ke Unit Forensik Hospital Sibu bagi bedah siasat. Setakat ini, kes diklasifikasikan sebagai mati mengejut. Oleh Raihan Omera Kausar 
See author's posts
